**«Η ΕΝΔΕΚΑΤΗ ΕΝΤΟΛΗ»**

**ΚΑΛΟΚΑΙΡΙ 2019**

**Γιορτή Λήξης Διδακτικού Έτους 2018-19**

**Συμμετείχαν οι μαθητές όλων των τάξεων.**

**Επιμέλεια: Υπεύθυνοι Εκπαιδευτικοί Τμημάτων: κ.Νάκη, κ. Δελή, κ. Κουζούμη, κ. Νινιού, κ. Γκούσκου, κ. Χατζηκωνσταντίνου, κ. Σαββαϊδου, κ. Ανδρόγιαννη, κ. Νικολαϊδη, κ. Μαύτα, κ. Καραφουλίδη, κ. Δόδογλου.**

**Επικουρικά: κ. Σαζακλίδου, κ. Χατζηδάκης, κ. Εμεριάν, κ. Μίντζα.**

**Εικαστικές Δημιουργίες: κ. Κίσσα Σοφία, εικαστικός, κ. Παύλου Θεοδώρα, θεατρολόγος.**

**Οργάνωση, Ενορχήστρωση προσπαθειών: κ. Γκούσκου Παναγιώτα, Υποδιευθύντρια της μονάδος και κ. Χατζηκωνσταντίνου Παναγιώτα, εκπαιδευτικός ΠΕ 70.**

**Χαιρετισμός από τη Διευθύντρια του σχολείου κ. Χανιώτη Μαρουσώ.**

**Εισαγωγή με θέμα: « Πολιτισμός»**

Πολιτισμός είναι ότι χαρακτηρίζει και προσδιορίζει την ιδιαιτερότητα, τη φυσιογνωμία και την εξέλιξη ενός έθνους. Πολιτισμός είναι η καλλιέργεια, η ανάπτυξη και η διαμόρφωση ενός ελεύθερου, ανεξάρτητου πολίτη, συμμέτοχου και συνυπεύθυνου στα κοινά με δικαιώματα αλλά και υποχρεώσεις, με αξίες, οράματα και ιδανικά.

Αυτή την πνευματική πλευρά του πολιτισμού συνέλαβαν και ανέπτυξαν οι Αρχαίοι Έλληνες αποδίδοντάς την με τον όρο παιδεία, που καλύπτει όλες τις συναφείς έννοιες: πολιτισμός, κουλτούρα, καλλιέργεια, παράδοση, γράμματα, εκπαίδευση.

Δυστυχώς στις μέρες μας είναι εμφανής η ασύμμετρη ανάπτυξη των δύο μορφών του πολιτισμού. Ο υλικοτεχνικός πολιτισμός αναπτύσσεται υπέρμετρα σε βάρος του ηθικοπνευματικού. Ούτε η έννοια της παιδείας και του πολιτισμού έχει αποτιμηθεί σωστά, τόσο από την πολιτεία, η οποία τον υποχρηματοδοτεί, ούτε από τους πολίτες και μάλιστα τους νέους. Αυτό προκύπτει από τις προτιμήσεις των νέων που εστιάζονται στο διαδίκτυο, το κινητό, την τηλεόραση, το ποδόσφαιρο – ακόμη και με τον χουλιγκανισμό του – τη χαμηλή φιλαναγνωσία. Αυτό σημαίνει πως δεν υπάρχουν αξιόλογα έργα τέχνης. Όμως ο σημερινός μαθητής εγκλωβισμένος στο ασφυκτικό και εξαντλητικό εκπαιδευτικό σύστημα, χωρίς ουσιαστική ενημέρωση και ορθή καθοδήγηση ενδίδει στα προϊόντα μαζικής κουλτούρας, αντί να επιλέγει αγαθά που θα τον προάγουν πνευματικά, ψυχικά και ηθικά.

Στο σημείο αυτό θα πρέπει να επισημανθεί και να τονιστεί ο ρόλος και το χρέος του σχολείου στο να εμφυσήσει σε κάθε νέο την αγάπη, την έφεση για τον πολιτισμό, να ανιχνεύσει, να αναδείξει και να καλλιεργήσει τις καλλιτεχνικές δεξιότητες των μαθητών. Και αυτό μπορεί να το πετύχει με ποικίλους και εφικτούς τρόπους: με τη δημιουργία ομάδων θεάτρου, κινηματογράφου, χορού, με την ίδρυση και λειτουργία βιβλιοθήκης, με πολιτιστικούς περιπάτους, με διαγωνισμούς λογοτεχνίας, με εκθέσεις ζωγραφικής, με την αναβάθμιση των καλλιτεχνικών μαθημάτων, που δυστυχώς οι ώρες διδασκαλίας συρρικνώνονται και σταδιακά στο Λύκειο εξανεμίζονται.

Αν πραγματικά επιθυμούμε να οικοδομήσουμε μια άλλη κοινωνία, πιο στέρεη, πιο υγιή, πιο ελπιδοφόρα με πολίτες σκεπτόμενους, ενεργούς, με αξίες, με οράματα, ιδανικά, με πίστη στον άνθρωπο, τον συνάνθρωπο είναι καιρός να επενδύσουμε στον πολιτισμό, τον πνευματικό πολιτισμό.

Αλήθεια πόσο διαφορετική θα ήταν η ζωή μας, αν οι πολιτικοί μας και η πολιτική γενικότερα είχαν ως κύριο μέλημα την καλλιέργεια των πολιτών, την ανάπτυξη της προσωπικότητάς τους με αξίες και ιδανικά μέσα από τη σχολική και ευρύτερη κοινωνική παιδεία;

Εμείς με τις σημερινές μας εκδηλώσεις φιλοδοξούμε να συμβάλλουμε στην αναβάθμιση του πολιτισμού μας και την οικοδόμηση μιας καλύτερης κοινωνίας.

Καμαρώνοντας τους σημερινούς λιλιπούτειους πολίτες, τα παιδιά σας, τα παιδιά μας, πώς να μην είμαστε αισιόδοξοι; Προσωπικά μετά τη σημερινή εκδήλωση έχω κάθε δικαίωμα να ελπίζω.

**Η Διευθύντρια του 2ου Δημοτικού Σχολείου,**

**Χανιώτη Μαρουσώ.**

**Παρουσίαση**

Η φετινή γιορτή μας αφιερώνεται στην υπέρτατη ηθική αξία, στο πολυτιμότερο αγαθό που προστατεύει την ανθρώπινη ζωή και παρουσιάστηκε στους ανθρώπους και ως θέλημα του Θεού, την ειρήνη.

Στο ταξίδι μας αυτό θα μας συνοδεύουν οι στίχοι του Γιάννη Ρίτσου από το ποίημα «Ειρήνη», που στοχεύουν στο να μας θυμίζουν πράγματα αυτονόητα, τα οποία όμως εύκολα ξεχνάμε ή περνούν απαρατήρητα, χωρίς να χαιρόμαστε και που μπορούν να συμβαίνουν μόνο σε περίοδο ειρήνης.

Τ’ όνειρο του παιδιού είναι η ειρήνη.

Τ’ όνειρο της μάνας είναι η ειρήνη.

Τα λόγια της αγάπης κάτω απ’ τα δέντρα είναι η ειρήνη.

**Α’ ΤΑΞΗ**

Ειρήνη και αγάπη είναι αξίες συνυφασμένες. Η δύναμη της αγάπης μπορεί να καθορίσει τις ανθρώπινες συμπεριφορές και προσωπικότητες, που με τη σειρά τους ευθύνονται για τις μεγάλες αποφάσεις στην ιστορική πορεία των λαών.

Όταν η αγάπη γίνεται ποτάμι, μας παρασύρει σ’ ένα κόσμος φωτεινό, ξένοιαστο , χρωματισμένο με τα ζωντανά χρώματα του ουράνιου τόξου. Οι παιδικές φωνές τραγουδούν στους δρόμους ζωγραφίζοντας και σκορπίζοντας τα σκοτάδια της έχθρας και του πολέμου, φωτίζοντας τον κόσμο και ζώντας με ηρεμία τις χαρές της παιδικής τους ηλικίας.

Επιλογή τραγουδιών – Χορογραφία:

* Αρβανιτάκη: «7 ποτάμια»
* Τσανακλίδου: «Τα παιδιά ζωγραφίζουν στον τοίχο»

**Β’ ΤΑΞΗ**

Η ειρήνη πάνω απ΄ όλα είναι τρόπος ζωής. Δεν πρέπει ποτέ να παραμένει στην σφαίρα της θεωρίας , άλλα να γίνεται πράξη και βίωμα.

Επιβάλλεται να είναι πάντα η επιλογή μας από τα πιο απλα στιγμιότυπα ως τις δυσκολότερες καταστάσεις και διλήμματα της ζωής μας.

Έτσι χαιρόμαστε την αγκαλιά της μάνας και τα φιλιά του πατέρα, το ζεστό ψωμί, τη στοργή της δασκάλας, τα παιχνίδια στο προαύλιο του σχολείου.

Μπορούμε να εκπαιδευόμαστε, να βιώνουμε και να αγωνιζόμαστε για την ισότητα όλων, τον έλεγχο των εξοπλισμών και την αγάπη ανάμεσα στους λαούς γιατί θέλουμε να ζούμε ζωή γλυκιά, ζεστή, χωρίς απειλητικές σκιές.

Επιλογή τραγουδιών – Χορογραφία:

* Παιδική χορωδία Σπ. Λάμπρου – Ειρήνη
* Μ. Θρασυβουλίδου – Τραγούδι για την Ειρήνη

**Γ’ ΤΑΞΗ**

Η ειρήνη στις ανθρώπινες σχέσεις είναι ειδικότερα ανάμεσα στα δύο φύλα εξασφαλίζεται όταν ο κάθε άνθρωπος εκπαιδευτεί από την αρχη της ζωής του, να ζει δείχνοντας ανοχή στους άλλους και να φροντίζει να λύνει τις διαφορές του με έναν τρόπο δίκαιο, ισότιμο και ειρηνικό.

Να βάζουμε τον εαυτό μας στη θέση του άλλου και μέσα από τις διαφωνίες μας, όταν ξέρουμε να σεβόμαστε και να κάνουμε πραγματικό διάλογο και όχι παράλληλους μονολόγους, θα βρίσκουμε τις ισορροπίες μας και θα αποδεχόμαστε τα ξεχωριστά πράγματα που μας διαφοροποιούν. Άλλωστε είναι ωραίο το ότι δεν είμαστε ίδιοι, αλλιώς θα ήταν πολύ βαρετό και μόνη σημασία έχει, ότι στο βάθος υπάρχει ο σεβασμός και η αγάπη. Έτσι χτίζονται οι αληθινές ανθρώπινες σχέσεις και πραγματοποιούνται οι ελπίδες και τα όνειρα των παιδιών, που χρειάζονται ειρήνη, για να στολίσουν τον κόσμο και να οδηγήσουν ένα ακόμη βήμα μπροστά.

Μακάρι κάθε γενιά με την ειρήνη για πινέλο και με τα χρώματα της ελπίδας, να ζωγραφίζει έναν κόσμο φωτεινό, χαμογελαστό, γαλήνιο, με ψυχές γεμάτες άνοιξη και ήλιο.

Επιλογή τραγουδιών – Χορογραφία:

* Φοίβος Δεληβοριάς – Αγόρια και Κορίτσια,
* Με της ελπίδας τα χρώματα)

**Δ’ ΤΑΞΗ**

Σε καιρό ειρήνης γίνονται τα θαύματα. Θαύματα στις τέχνες, στις επιστήμες, στα γράμματα, στην κοινωνία, στον πολιτισμό.

Τότε μόνο, οι ανθρώπινοι χαρακτήρες δεν αλλοιώνονται και οι λέξεις και τα συναισθήματα αναπτύσσονται στις πραγματικές τους διαστάσεις.

Τότε μόνο, όλα, ακόμα και τα φαινομενικά ασήμαντα έχουν άλλη δύναμη και η μελωδία αγάπης, ενώνει τους λαούς και η ζωή πορεύεται με πυξίδα την ελπίδα.

Τότε μόνο, ο άνθρωπος βρίσκει τη δύναμη να ξεπερνά κάθε δυσκολία, να μη χάνει το κουράγιο του, να ξανασηκώνεται και να κάνει ένα καινούριο ξεκίνημα.

Τότε μόνο, κάθε εμπόδιο δεν είναι αφορμή λύπης ή αποτυχίας, αλλά ευκαιρία για μια καινούρια αρχή

Στα πλαίσια αυτά τα παιδιά της Δ ‘Τάξης θα μας παρουσιάσουν 2 τραγούδια του προγράμματος που επεξεργάστηκαν όλη τη χρονιά με βάση τα συναισθήματα.

ΠΑΡΟΥΣΙΑΣΗ ΠΡΟΓΡΑΜΜΑΤΟΣ: «ΣΥΝΑΙΣΘΗΜΑΤΑ», εκπόνηση στη διάρκεια της σχολικής χρονιάς

* Το δέντρο των συναισθημάτων
* Μια αιθέρια αγκαλιά.

**Ε’ ΤΑΞΗ**

Ένα ήρεμο παιδικό βλέμμα, ένα ηχηρό παιδικό χαμόγελο, γλυκαίνει την ψυχή, ομορφαίνει τη ζωή, ανοίγει νέους ορίζοντες, δίνει νέες προοπτικές και μας βοηθά να αναλογιστούμε και να εκτιμήσουμε όσα μας δίνει μια ειρηνική ζωή.

Ακόμα και μέσα από κάποιες μικρές κακές στιγμές μας, στιγμές πίεσης, που συμβαίνουν συνήθως από υπερβολική αγάπη των γονέων προς τα παιδιά τους, αυτό το παιδικό χαμόγελο είναι έτοιμο να αντηχήσει ξανά και να μας υπενθυμίσει ότι υπάρχει αληθινή αγάπη, χωρίς ανταλλάγματα, που ξέρει να συγχωρεί και να προχωρεί και να περιμένει.

Αγαπώ σημαίνει να μη χάνω την ανθρωπιά, την καλοσύνη, την ειλικρίνεια και την εντιμότητα. Στην ειρήνη, ο άνθρωπος έχει την ευκαιρία να επικοινωνεί άφοβα με όλους τους λαούς της γης. Τότε ανταμώνουν ελεύθερα, ξένοι μεταξύ τους άνθρωποι από διαφορετικές εθνότητες, ιδέες, αντιλήψεις, πολιτισμούς και αντιμετωπίζουν την πρόκληση μιας ισότιμης αρμονικής συνύπαρξης.

Τότε είναι η στιγμή που πρέπει να συνειδητοποιήσουμε ότι κάθε ανθρώπινη ύπαρξη έχει τη δική της ξεχωριστή αξία, διότι η αποξένωση και η αδιαφορία είναι απειλές για την ειρήνη.

Επιλογή τραγουδιών – Χορογραφία:

* Χορωδία Σπ. Λάμπρου – Αξίζει ν’ αγαπάς
* Μαζωνάκης – Αγαπώ σημαίνει

**ΣΤ’ ΤΑΞΗ**

Η ζωή είναι το δώρο του Θεού σ εμάς κι είναι άστοχο να σπαταλιέται χωρίς ουσία.

Ας αφήσουμε στην άκρη το συμφέρον που εμποδίζει τον ανθρωπισμό μας κι ας εργαστούμε με θέληση για την εδραίωση της αγάπης. Ύστερα απ’ αυτό, ο μόνος δρόμος που ανοίγεται μπροστά μας, η μόνη επιλογή είναι η ειρήνη. Με αυτή θα κερδίζουμε το πραγματικό νόημα της ζωής και της ύπαρξης μας και θα απολαμβάνουμε με ευχαρίστηση κάθε λεπτό της

Ας μάθουμε να σιωπούμε, να υποχωρούμε και να αφήνουμε μόνο την αγάπη να μιλά για μας, γιατί αυτή αντέχει όλες τις δοκιμασίες.

Η ορμή, η καθαρότητα, η ανιδιοτέλεια των νέων, των νέων όχι μόνο στο σώμα αλλά κυρίως στην ψυχή είναι το καύσιμο για μια πορεία προς το καλύτερο. Οι νέοι μπορούν να μην είναι στάσιμοι σε σταθερή πίστη στην αξία της ειρήνης, χωρίς φανατισμό και τάσεις επιβολής, να αφήσουν πίσω τις λανθασμένες επιλογές του παρελθόντος και με ταχύτητες μεγάλες να αλλάξουν τη γη ολόκληρη.

Με εφόδια το φωτεινό τους μυαλό και τη φωτιά στην καρδιά να δείξουν σε όλους την ευτυχία της ζωής.

Επιλογή τραγουδιών – χορογραφία:

* Χατζηγιάννης - χέρια ψηλά
* Αρβανιτάκη – Το μηδέν

**Επίλογος**

Στους παλαιότερους λοιπόν πέφτει το βάρος της διδαχής και στους νεότερους της πράξης και της προσπάθειας για την ειρηνική συνύπαρξη των λαών.

Η ειρήνη και η αγάπη ενώνουν τους ανθρώπους και αναπτύσσουν αίσθημα εμπιστοσύνης και ασφάλειας ανάμεσά τους. Όμως πρέπει να εκδηλώνονται με έργα και όχι να περιορίζονται στα λόγια, μακριά από συμφέροντα και υπολογισμούς.

Ο άνθρωπος δεν έχει άλλη επιλογή από το να αγαπά. Γιατί όταν δεν αγαπά βρίσκει διέξοδο στη μοναξιά, την καταστροφή και τον πόλεμο.

Ας ενώσουμε τα χέρια και τις προσπάθειες μας σε πράξεις που στοχεύουν την ειρήνη. Την ειρήνη που για να εδραιωθεί πρέπει να ξεκινά πρώτα μέσα από την ψυχή μας και να αποτελεί κίνητρο για όλες τις αποφάσεις και τις ενέργειες μας.

Επιλογή τραγουδιών – Χορογραφία:

* Λοκομόντο – Χέρια σαν κι αυτά
* Μπλέτσας – Τον ήλιο έχω στην καρδιά